ŠTATÚT SÚŤAŽE

**SAKAČIK 2020**

**Cena Slovenskej Asociácie Knižníc za Aktívnu ČInnosť Knižnice**

**Preambula**

Štatút upravuje pravidlá súťaže ***„*SAKAČIK –** Cena **S**lovenskej **A**sociácie **K**nižníc za **A**ktívnu **ČI**nnosť **K**nižnice“ za výnimočnú aktivitu/čin členskej knižnice SAK, ktoré boli realizované v roku 2020.

1. **Vyhlasovateľ súťaže**
	1. Vyhlasovateľom a organizátorom súťaže je Slovenská asociácia knižníc (ďalej len „SAK“), IČO 30845181.
	2. Vyhlásenie a štatút súťaže budú zverejnené na webovom sídle SAK <http://sakba.sk>.
2. **Doba trvania súťaže**
	1. Súťaž prebieha v termíne uvedenom vo Vyhlásení súťaže.
	2. Vyhlasovateľ si vyhradzuje právo trvanie súťaže kedykoľvek aj bez udania dôvodu predĺžiť, zmeniť pravidlá súťaže, alebo súťaž zrušiť.
3. **Cieľ, účasť a pravidlá súťaže**
	1. Cieľom súťaže je podnietiť aktivitu a rozvoj knižníc, dosiahnuť výrazné pozitívne zmeny v knižnično-informačnej činnosti knižníc, zvyšovať profesionalitu knižníc, povzbudiť osobnú iniciatívu ich zamestnancov, aj zriaďovateľov a zmobilizovať ich profesionálne, občianske, ľudské kvality.
	2. Súťaž je verejná a je určená členským knižniciam SAK. Je jednokolová, celoštátna, nekategorizovaná.
	3. Prihlásiť sa do súťaže môže samotná knižnica, ale môže ju nominovať aj akákoľvek fyzická či právnická osoba. Prihlášku do súťaže je možné podať iba elektronicky ako podpísanú a naskenovanú prílohu e-mailu na adresu uvedenú vo Vyhlásení súťaže. V prihláške musia byť uvedené všetky požadované údaje a informácie. Do predmetu správy je potrebné uviesť „SAKAČIK 2020“.
	4. Jedna a tá istá knižnica môže byť nominovaná iba za 1 (jednu) aktivitu/čin v príslušnom roku.
	5. Do súťaže bude zaradená iba nominácia, ktorá bude mať v prihláške uvedené všetky požadované údaje. Správna rada SAK je oprávnená nomináciu overiť.
4. **Vyhodnotenie súťaže**
	1. Hodnotí sa originalita inovatívnych prvkov, jedinečnosť realizovanej aktivity/činu, dlhodobý prínos pre používateľov, možnosť realizácie v celoslovenskom meradle, kreativita a nápaditosť práce s komunitou.
	2. Súťaž hodnotí Správna rada SAK tajným hlasovaním jej členov.
	3. Vyhlasovateľ súťaže si vyhradzuje právo neurčiť víťaza súťaže.
5. **Cena v súťaži**
	1. Víťazný návrh, to zn. víťazná knižnica získa cenu SAKAČIK, diplom a finančnú odmenu vo výške 700 € (slovom: sedemsto eur), ktorá bude uhradená prevodom na jeho bankový účet (číslo účtu víťaz poskytne na vyžiadanie vyhlasovateľovi súťaže), a to do 30-tich dní od vyhlásenia výsledkov v súťaži.
	2. Finančná odmena je určená na akvizíciu knižničných fondov.
6. **Vyhlásenie výsledkov súťaže**
	1. Výsledky súťaže vyhlasuje predseda SAK na prvom valnom zhromaždení SAK nasledujúcom po ukončení súťaže.
	2. Vyhlasovateľ zverejní výsledky súťaže aj na svojej webovej stránke <http://sakba.sk> najneskôr do 5-tich pracovných dní odo dňa vyhodnotenia súťaže.
	3. Cenu víťazovi odovzdá predseda SAK na celoslovenskom otváracom ceremoniáli podujatia Týždeň slovenských knižníc, resp. vzhľadom k súčasnej epidemiologickej situácii poštou.
7. **Osobitné podmienky**
	1. Víťazná knižnica je povinná uverejniť v Bulletine SAK príspevok o ocenenej aktivite/čine.
	2. Nominujúci vyplnením prihlášky do súťaže súhlasí so spracúvaním osobných údajov požadovaných pre účely súťaže, ktoré sú uvedené v prihláške.
8. **Záverečné ustanovenia**
	1. Účastníci súťaže berú na vedomie, že nemôžu požadovať cenu v inom rozsahu ako je uvedené v tomto štatúte.
	2. Na cenu v súťaži nevzniká právny nárok vymáhateľný súdnou cestou.
	3. Tento štatút nadobúda platnosť dňom podpisu predsedu SAK súťaže a účinnosť dňom zverejnenia.

Ing. Ondrej Látka, PhD., v.r.

predseda Slovenskej asociácie knižníc